《趋石桥初登山岭》
宋代·赵屼

天梯欲上使人愁，身御长风不自由。下视白云生涧底，仰看红日在山头。

共传此处迷刘阮，自恐今朝犯斗牛。归路似从霄汉堕，却来尘世得羁囚。

作者简介：衢州西安人，字景仁。赵抃子。由荫登第。通判江州。神宗时为太仆丞，擢监察御史。以父老请外，提举西浙常平。哲宗元祐中，复为御史，疏言多切时务。避执政亲嫌，出为京东提刑。元符中，历鸿胪、太仆少卿。为蔡卞排挤，遂不用，未几卒。